16 vas vir onwettige mynbedrywighedeVan die toerusting waarop daar beslag gelê is. (Foto: SAPD) Altesaam 16 verdagtes is Donderdag buite Burgersfort in Limpopo vir onwettige mynbedrywighede in hegtenis geneem en daar is op toerusting en items ter waarde van R10 miljoen beslag gelê. Brig. Motlafela Mojapelo, woordvoerder van die polisie, sê lede van die provinsiale georganiseerde misdaadeenheid en die taktiese reaksiespan het op onwettige mynbedrywighede in die Driekop-polisiëringsgebied toegeslaan nadat hulle ŉ wenk ontvang het oor ŉ groep verdagtes wat glo chroom in die omgewing myn. Die owerhede het gedurende die klopjag op drie graafmasjiene, ŉ Nissan-bakkie, sewe grawe en vyf hamers beslag gelê. Mojapelo sê die verdagtes, almal tussen 19 en 51 jaar oud, sal binnekort in die Praktiseer-landdroshof verskyn. Die ondersoek duur voort.